《西翠山房》
明代·梁兰

层轩抗西岭，积翠亘千尺。兰苕春烟霏，松桧秋露滴。

苍苍侵缇帷，浮浮绚缃帙。旭景丽崖绀，晴气带林碧。

仰窥白鸟度，俯瞰黄猿踯。尚书欣重过，博士亦屡即。

萦涂入竹寻，危磴扪萝陟。投策良少休，倾壶聊共适。

素袍凝黛光，锦袂生蓝色。佳境恣消摇，清时幸优逸。

东山始沽名，绿野匪潜迹。但兹寡尘纷，高风孰能匹。

作者简介：明江西泰和人，字庭秀，又字不移。师陈一德。工诗，但才调不如师。间居不仕，自号畦乐。有《畦乐诗集》。